Die zakaat is die derde van die Vyf Pilare van die Islam en vorm 'n godsdienstige verpligting vir alle Moslems wat aan die nodige kriteria van rykdom voldoen. Dit is 'n verpligte liefdadigheidsbydrae, wat dikwels as 'n belasting beskou word. Die betaling van en die geskille oor die zakaat het 'n belangrike rol in die geskiedenis van Islam gespeel, veral tydens die Ridda-oorloë.
Naas die term "zakaat" word soms ook die term "sadaqa" gebruik, maar dít verwys veral na 'n vrywillige offer, in teenstelling met die verpligte zakaat. Volgens Moslemse kommentators mag die wettige belasting net vir Moslems aangewend word, terwyl 'n vrywillige aalmoese ook vir nie-Moslems gegee kan word.